CELEX: 32015R2344
Language: sk
Date: 2015-12-15 00:00:00
Title: Vykonávacie nariadenie Komisie (EÚ) 2015/2344 z 15. decembra 2015, ktorým sa stanovujú vykonávacie technické predpisy, pokiaľ ide o meny s obmedzeniami týkajúcimi sa dostupnosti likvidných aktív v súlade s nariadením Európskeho parlamentu a Rady (EÚ) č. 575/2013 (Text s významom pre EHP)

16.12.2015   
            
            
               SK
            
            
               Úradný vestník Európskej únie
            
            
               L 330/26
            
         VYKONÁVACIE NARIADENIE KOMISIE (EÚ) 2015/2344
   z 15. decembra 2015,
   ktorým sa stanovujú vykonávacie technické predpisy, pokiaľ ide o meny s obmedzeniami týkajúcimi sa dostupnosti likvidných aktív v súlade s nariadením Európskeho parlamentu a Rady (EÚ) č. 575/2013
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a investičné spoločnosti a o zmene nariadenia (EÚ) č. 648/2012 (1), a najmä na jeho článok 419 ods. 4,
   keďže:
   
               (1)
            
            
               V článku 412 ods. 1 nariadenia (EÚ) č. 575/2013 sa stanovuje požiadavka na krytie likvidity, podľa ktorej inštitúcie musia mať likvidné aktíva s cieľom zabezpečiť, aby zachovávali úrovne vankúšov likvidity, ktoré sú primerané na vyrovnanie sa s akoukoľvek možnou nerovnováhou medzi kladným a záporným tokom likvidity.
            
         
               (2)
            
            
               V delegovanom nariadení Komisie (EÚ) 2015/61 (2), ktoré bolo prijaté podľa článku 460 nariadenia (EÚ) č. 575/2013, sa požiadavka na krytie likvidity podrobne špecifikuje.
            
         
               (3)
            
            
               Ak odôvodnené potreby likvidných aktív vzhľadom na požiadavky na krytie likvidity presahujú dostupnosť týchto likvidných aktív v určitej mene, uplatňuje sa pre túto menu jedna alebo viaceré výnimky stanovené v článku 419 ods. 2 nariadenia (EÚ) č. 575/2013.
            
         
               (4)
            
            
               Preto je potrebné identifikovať meny, na ktoré by sa mala odchýlka vzťahovať, a rozsah, v akom by táto odchýlka mala byť k dispozícii.
            
         
               (5)
            
            
               Posúdenie odôvodnených potrieb Európskym orgánom pre bankovníctvo (EBA) vychádzalo z najlepších dostupných údajov, ktoré mohli poskytnúť príslušné orgány v súvislosti s likvidnými aktívami v určitej mene a s objemom likvidných aktív požadovaných inými investormi, teda nedostupných na uspokojenie potrieb inštitúcií týkajúcich sa likvidných aktív.
            
         
               (6)
            
            
               Orgán EBA ako menu s obmedzeniami týkajúcimi sa dostupnosti likvidných aktív identifikoval nórsku korunu (NOK). Táto identifikácia bola vykonaná predtým ako účinnosť nadobudlo delegované nariadenie (EÚ) 2015/61, pri ktorom orgán EBA posudzoval dostupnosť likvidných aktív v súlade s medzinárodnými štandardmi, ktoré prijal Bazilejský výbor pre bankový dohľad. Posúdenie bolo zamerané na sumy likvidných aktív, ktoré nepožadujú subjekty, na ktoré sa nariadenie (EÚ) č. 575/2013 nevzťahuje, a tieto sumy sa porovnali s potrebami inštitúcií na základe ich odhadovaných vážených čistých záporných peňažných tokov počas následných 30 dní, pričom sa zohľadnil limit kladných peňažných tokov, faktory, ktoré môžu ovplyvniť nedostatok likvidných aktív počas troch až piatich rokov a cieľ požiadavky na krytie likvidity na úrovni 110 %.
            
         
               (7)
            
            
               Posúdenie orgánu EBA obsahuje záver, že odôvodnené potreby likvidných aktív prekročili dostupnosť likvidných aktív v NOK. Štátne dlhopisy patria k najlikvidnejším aktívam, ale v prípade Nórska je ponuka nórskych štátnych dlhopisov vzhľadom na priaznivý stav rozpočtu pomerne obmedzená. Hoci aj medzinárodné inštitúcie a nadnárodné rozvojové banky emitovali veľké množstvá dlhopisov v NOK, tieto emisie sú prevažne súkromné umiestnenia kapitálu v držbe zahraničných investorov, a preto ich orgán EBA nepovažoval za likvidné a dostupné pre inštitúcie v rozsahu pôsobnosti nariadenia (EÚ) č. 575/2013. Orgán EBA napokon vo svojom posúdení vychádzal z medzinárodných noriem likvidity, ktoré prijal Bazilejský výbor pre bankový dohľad, pričom by sa však posúdenie toho, či odôvodnené potreby likvidných aktív značne prekračujú dostupnosť likvidných aktív v určitej mene, malo zakladať na definitívnom zozname likvidných aktív stanovenom delegovaným nariadením (EÚ) č. 2015/61. Tento zoznam zahŕňa širšiu škálu likvidných aktív, najmä v súvislosti s krytými dlhopismi. Tento rozdiel však nestačí na zmenu záveru orgánu EBA, že odôvodnené potreby likvidných aktív prekročili dostupnosť likvidných aktív v NOK.
            
         
               (8)
            
            
               EBA vykonal otvorené verejné konzultácie k návrhu vykonávacieho technického predpisu, z ktorého toto nariadenie vychádza, ako aj analýzu možných súvisiacich nákladov a prínosov a požiadal Skupinu zainteresovaných strán v bankovníctve vytvorenú v súlade s článkom 37 nariadenia Európskeho parlamentu a Rady (EÚ) č. 1093/2010 o stanovisko. V súlade s postupom stanoveným v článku 15 nariadenia Európskeho parlamentu a Rady (EÚ) č. 1093/2010 (3) Komisia so zmenami schválila návrh vykonávacieho technického predpisu predloženého orgánom EBA po tom, čo návrh vykonávacieho technického predpisu poslala orgánu EBA naspäť s vysvetlením dôvodov zmien. Orgán EBA poskytol formálne stanovisko, ktorým podporil tieto zmeny a potvrdil, že suma, o ktorú odôvodnené potreby likvidných aktív presahujú dostupnosť likvidných aktív v NOK, ako sa navrhuje v jeho pôvodnom návrhu vykonávacieho technického predpisu, by sa zmeniť nemali,
            
         PRIJALA TOTO NARIADENIE:
   Článok 1
   Odôvodnené potreby likvidných aktív sa vzhľadom na požiadavku uvedenú v článku 412 nariadenia (EÚ) č. 575/2013 považujú za potreby, ktoré dostupnosť týchto likvidných aktív v menách uvedených v prílohe k tomuto nariadeniu prekračujú o percentuálny podiel uvedený v tej istej prílohe.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 15. decembra 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 176, 27.6.2013, s. 1.
   
      (2)  Delegované nariadenie Komisie (EÚ) 2015/61 z 10. októbra 2014, ktorým sa dopĺňa nariadenie Európskeho parlamentu a Rady (EÚ) č. 575/2013, pokiaľ ide o požiadavku na krytie likvidity pre úverové inštitúcie (Ú. v. EÚ L 11, 17.1.2015, s. 1).
   
      (3)  Nariadením Európskeho parlamentu a Rady (EÚ) č. 1093/2010 z 24. novembra 2010, ktorým sa zriaďuje Európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES (Ú. v. EÚ L 331, 15.12.2010, s. 12).
   
      PRÍLOHA
      
         Zoznam mien s obmedzeniami týkajúcimi sa dostupnosti likvidných aktív
      
      
                  Poradie
               
               
                  Mena
               
               
                  Suma, o ktorú odôvodnené potreby likvidných aktív prekračujú dostupnosť
               
            
                  1.
               
               
                  Nórska koruna (NOK)
               
               
                  63 %